1Oih sudaro-sudaro, sabananyo ambo indak dapek doh mangecek jo sudaro, saroman jo mangecek kabake urang nan lah mampunyoi Roh Allah. Ambo hanyo dapek mangecek kabake angku-angku, saroman jo mangecek kabake urang nan iduiknyo mampaturuikkan napasu dunia; saroman jo mangecek kabake urang nan imannyo lamah kapado Isa Almasih, ibaraik paja ketek, nan alun gadang.
2Dawulu ambo hanyo mambarikan kabake angku-angku makanan paja ketek, indak makanan urang nan lah gadang doh; dek karano angku-angku alun baitulah kuwaik untuak itu. Tapi sampai kiniko, ruponyo angku-angku alun juwo lai kuwaik,
3dek karano iduik angku-angku tu, niyo juwo lai mampaturuikkan tabiyaik angku-angku sabagai manusia. Angku-angku pambingik, suko juwo lai bacakak sasamo angku-angku, indakkoh itu manandokan, baraso angku-angku iduik, mampaturuikkan tabiyaik manusia juwo lai, saroman jo urang-urang nan indak ba Tuhan Allah?
4Jikok ado angku-angku nan mangatokan, "Ambo pangikuik si Paulus," nan lain mangatokan, "Ambo pangikuik si Apolos," indakkoh itu manandokan, baraso parangai angku-angku saroman jo urang-urang nan mampaturuikkan napasu dunia?
5Sabananyo, siyakoh si Apolos tu? Siyakoh si Paulus? Kami hanyolah palayan-palayan Allah, nan lah mambimbiang angku-angku supayo ba iman kapado Isa Almasih. Kami hanyo mangarajokan karajo, nan lah ditugehkan dek Tuhan kabake kami surang-surang.
6Ambo mananam, si Apolos manyiram, tapi Allah sandirilah nan manumbuahkan tanaman tu.
7Jadi, nan paliang tarutamu adolah Allah, dek karano Baliaulah nan manumbuahkan. Nan mananam jo nan manyiram, indak baitulah pantiang doh;
8kaduwo-duwonyo sadarajaik. Satiyok-tiyok inyo ka manarimo upah, sasuwai jo jariahnyo surang-surang.
9Kami adolah urang nan samo-samo bakarajo untuak Allah; nan angku-angku, ibaraiknyo adolah ladang Allah. Angku-angku adolah, ibaraiknyo saroman pulo jo rumah Allah.
10Jo kapandaian nan lah dibarikan dek Allah, ambo sabagai urang tukang, lah malatakkan sandi rumah tu, tibolah urang lain nan ka mambangun. Satiyok urang musti mamparatikan elok-elok, baa caronyo inyo mambangun di ateh sandi tu.
11Dek karano, Allah sandiri nan lah malatakkan Isa Almasih sabagai satu-satunyo sandi, untuak rumah Allah tu; indak ado doh sandi nan lain.
12Ado urang nan mambangun di ateh sandi tu, jo ameh, ado nan jo perak, ado nan jo batu parmato, ado pulo nan jo kayu, rumpuik kariang, ataupun jarami.
13Satiyok karajo urang tu, isuak ka nampak, dikutiko Isa Almasih lah datang isuak. Dek karano di ari tu ado api, nan ka mambuwek satiyok karajo urang jaleh. Api nan ka ma uji, sarato nan ka manantukan, elok buruaknyo karajo urang tu.
14Jikok rumah nan ditagakkan urang di ateh sandi tu, layi tahan api, mako urang tu ka manarimo upahnyo.
15Tapi jikok karajo urang tu anguih, mako inyo ka rugi; inyo sandiri ka salamaik, tapi saroman jo urang nan lah kaluwa dari api.
16Layi tawukoh angku-angku, baraso angku-angku adolah Rumah Allah? Baraso Roh Allah tingga di dalam diri angku-angku?
17Jikok ado urang nan mambinasokan Rumah Allah, mako Allah pun ka mambinasokan urang tu. Dek karano Rumah Allah disangajokan hanyo untuak Allah sajo, angku-angkulah nan dimukasuikkan rumah tu.
18Janlah ado surang juwo pun, nan manipu dirinyo sandiri. Jikok ado urang di antaro angku-angku, nan maraso dirinyo bijaksano manuruik ukuaran dunia ko, mako inyo tu namuah andaknyo manjadi pandie, supayo inyo buliah manjadi sabana-bana bijaksano.
19Dek karano, apo nan di anggap bijaksano dek dunia, pandie manuruik pandangan Allah. Di Alkitab ado tatulih, "Allah manjarek urang-urang nan bijaksano, dalam kacadiak-an urang tu sandiri."
20Ado pulo tatulih nan bakcando iko, "Tuhan tawu, baraso pikieran urang-urang nan bijaksano, adolah pikieran nan indak baguno."
21Dek karano itu, janlah ado surang juwo urang, nan manyanjuang-nyanjuang manusia, dek karano sagalo-galonyo lah dibarikan manjadi miliak angku-angku:
22Si Paulus, si Apolos, si Petrus, dunia ko, iduik jo mati, jaman nan kiniko ataupun jaman nan ka tibo, kasadonyo adolah punyo angku-angku.
23Sadangkan angku-angku adolah miliak Isa Almasih, Isa Almasih adolah miliak Allah.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn